TV-fliek plaas Erfenisdag in kolligNeels van Jaarsveld as dominee Sakkie en Amalia Uys as mevrou-dominee Maria in ‘Die Vredesduiwe’. (Foto: Verskaf) In Die Vredesduiwe, die jongste TV-fliek uit die kykNET-stal, is Neels van Jaarsveld en Amalia Uys onderskeidelik in die rolle van dominee en mevrou-dominee te sien. Dié Afrikaanse komediedrama, wat op 24 September om 20:00 op kykNET wys, word met die oog op Erfenisdag uitgesaai. “Ons het by ŉ storie oor ŉ Erfenis-basaar begin en geëindig met ŉ volwaardige drama met intriges en ŉ groot hart waarop die span met reg trots kan wees. “Die fliek vra die belangrike vraag: Wie se erfenis vier ons werklik as dit nié kollektief en inklusief is nie?” sê die vervaardiger Jaco Nothnagel. “Die fabelagtige draaiboek deur Emile Hager het die regisseur, Nicola Hanekom, se verbeelding gekielie en sy en die spelers het hard gewerk om die kern van die storie oor te dra.” Die Vredesduiwe, wat in Mamre in die Wes-Kaap geskiet is, handel oor ŉ nuwe dominee, Sakkie, en sy eksentrieke, oorywerige vrou, Maria, wat op ŉ klein dorpie amok maak wanneer hulle ŉ sangkompetisie vir die Erfenisdag-basaar van stapel stuur. ‘n Skermgreep uit ‘Die Vredesduiwe’. (Foto: Verskaf) Anel Alexander, Jacques Bessenger, June van Merch, David Isaacs, Abduragman Adams, Daneel van der Walt, Ilse van Niekerk, Jacques Theron en Athina Jansen is die res van die akteurs in die rolverdeling. Daar is selfs ŉ paar inwoners van die dorp wat as akteurs ingespan is. “Die gemeenskap het ons omtrent op die hande gedra, veral tannie Una Pick van Die Werf-restaurant, en baie van die gasvrye mense van Mamre is as agtergrondspelers in die fliek te sien.” Musiek speel ŉ sentrale rol in die fliek, aangesien dit ŉ sangkompetisie insluit wat deur die wolwe-in-skaapsklere-paartjie, Sakkie en Maria, uitgedink is. Die klankbaan is deur Chad Zerf en Loki Rothman geskep. Die Vredesduiwe word Saterdag 24 September om 20:00 op kykNET (DStv-kanaal 144) uitgesaai. Dit sal ook op Catch Up beskikbaar wees. Kyk hier na die lokprent van Die Vredesduiwe: